Frágreiðingin frá Landsgrannskoðarunum skal leggjast fyri tingið ein mánað áðrenn freistin gongur út, so hon er liðugt viðgjørd áðrenn fíggjarlógin er samtykt. So fær hon størri ávirkan, sambært formanninum fyri løgtingsgrannskoðararnar–eitt stórmál verður yvirtøkan hjá Landsverki av Asfaltverkinum á Sundi–Freistin at leggja frágreiðingina fyri tingið er 1. desember, men vit ætla at náa tað fyrst í november, so hon kann samtykkjast við 2. viðgerð áðrenn fíggjarlógin er endaliga avgreidd. Soleiðis fær frágreiðingin størri tyngd, sigur Jónleif Johannesen, formaður fyri Løgtingsgrannskoðararnar. Og eitt av málunum verður yvirtøkan hjá Landsverk av Asfaltverkinum á Sundi, sum hevur fingið ógvusligar ákoyringar frá Landsgrannskoðanini. Sambært Landsgrannskoðanini var talan um eitt niðurslitið asfaltverk sum varð yvirtikið fyri yvirprís, og enntá í stríð við almennu reglurnar um keyp. Landsverk sigur, at talan er um ein leigusáttmála, meðan Landsgrannskoðanini sigur, at talan er um langtíðarleigu (leasing) og tí skal viðgerast sum eitt keyp fyri meira enn tíggju milliónir krónur–og tað má bara fremjast sambært eini verklagslóg.